移家入新宅
作者：白居易
朝代：唐

paragraphs: 移家入新宅，罷郡有餘貲。
既可避燥濕，復免憂寒飢。
疾平未還假，官閑得分司。
幸有俸祿在，而無職役羈。
清旦盥漱畢，開軒卷簾幃。
家人及雞犬，隨我亦熙熙。
取興或寄酒，放情不過詩。
何必苦修道，此即是無爲。
外累信已遣，中懷時有思。
有思一何遠，默坐低雙眉。
十載囚竄客，萬里征戍兒。
春朝鏁籠鳥，冬夜支牀龜。
驛馬走四蹄，痛酸無歇期。
磑牛封兩目，昏閉何人知。
誰能脫放去，四散任所之。
各得適其性，如吾今日時。